# Association des Etats Généraux des Etudiants de l'Europe

### Από τη Βικιπαίδεια, την ελεύθερη εγκυκλοπαίδεια

Αυτό το άρθρο χρειάζεται επιμέλεια ώστε να ανταποκρίνεται σε υψηλότερες προδιαγραφές συντακτικής ποιότητας.
Δείτε και τη σχετική συζήτηση στη σελίδα συζήτησης του άρθρου.
Σημείωση: Για τις προδιαγραφές συντακτικής ποιότητας της Βικιπαίδειας δείτε Βικιπαίδεια:Πολιτική#Πολιτική συγγραφής.
Εάν γνωρίζετε κάτι για το θέμα του άρθρου είστε ευπρόσδεκτος/-η να το επιμεληθείτε.
Μετά την επιμέλεια του άρθρου, μπορείτε να αφαιρέσετε αυτή την επισήμανση.
Για περαιτέρω βοήθεια, δείτε το άρθρο Πώς να επεξεργαστείτε μια σελίδα.

Η Association des Etats Généraux des Etudiants de l'Europe (AEGEE) ή European Students' Forum (Φόρουμ Ευρωπαίων Σπουδαστών) είναι μια εθελοντική, μη κυβερνητική οργάνωση νέων 18-30 ετών, που δραστηριοποιείται στην Ευρώπη και έχει ως στόχο της την προσέγγιση και τη γνωριμία μεταξύ των νέων της Ευρώπης.

## [Επεξεργασία] H AEGEE Europe

Το σήμα της AEGEE Ευρώπης

Η AEGEE (Association des Etats Generaux des Etudiants de L'Europe) είναι μια ανεξάρτητη, πανευρωπαϊκή, μη κερδοσκοπική οργάνωση φοιτητών όλων των επιστημών, ανεξάρτητη από πολιτικές κατευθύνσεις. Στοχεύει στην προώθηση της Ευρωπαϊκής ιδέας μέσα από την ανάπτυξη ενός Ευρωπαϊκού πνεύματος, την αύξηση της κινητικότητας και την δημιουργία διαπροσωπικών σχέσεων και φιλίας μεταξύ των νέων.

Η AEGEE είναι μια ευρέως αναγνωρισμένη πανευρωπαϊκή οργάνωση, με έδρα στις Βρυξέλλες και την επίσημη στήριξη της Ευρωπαϊκής Ένωσης. Επίσης έχει συμβουλευτικό χαρακτήρα στο Ευρωπαϊκό Κοινοβούλιο και στα Ηνωμένα Έθνη, είναι μέλος στο Ευρωπαϊκό Forum Nέων και τέλος συνεργάζεται και με την UNESCO.

Αριθμεί 20.000 μέλη περίπου, σε 261 Πανεπιστημιακές πόλεις και 40 Ευρωπαϊκές χώρες.

Ιδρύθηκε το 1985, στο Παρίσι, από φοιτητές που ανήκαν στα 5 "Grand Ecoles" κάτω από την καθοδήγηση του Franck Biancheri. Στα θέματα που απασχολούσαν την AEGEE, ήταν κυρίως θέματα της Ευρώπης τα οποία και παρουσιάζονταν σε διεθνή και ευρωπαϊκά ιδρύματα. Οι πρώτοι φοιτητές της οργάνωσης ακολούθησαν την ιδέα και μετά την αποφοίτηση τους στις πατρίδες τους. Κατά αυτόν τον τρόπο συστάθηκαν οι πρώτες αντέννες (τοπικά παραρτήματα).

Συνολικά 4 μπορούν να θεωρηθούν τα στάδια ανάπτυξης της οργάνωσης. Η περίοδος 1985 — 1988, θεωρείται «το ξεκίνημα». Το δεύτερο στάδιο, 1989 — 1995, το οποίο συνοδεύτηκε από ραγδαίες εξελίξεις στο εσωτερικό της Ευρώπης, ήταν η περίοδος όπου μπήκαν τα πρώτα γερά θεμέλια της κίνησης. Κατά την τρίτη περίοδο, 1996 — 1998, η έδρα μεταφέρεται στις Βρυξέλλες και οργανωτικά αποκτά σχεδόν τη σημερινή μορφή. Τέλος, από το 1999 μέχρι σήμερα διανύεται η τέταρτη περίοδος, όπου έμφαση δίνεται στην ανάπτυξη του ανθρώπινου δυναμικού.

## [Επεξεργασία] Ιστορία

### [Επεξεργασία] 1985 — 1988: Η αρχή

Η 16η Απριλίου 1985 είναι καταγεγραμμένη ως η ημέρα γενεθλίων της AEGEE. Εκείνη την ημέρα άρχισαν οι εργασίες μιας τεράστιας διάσκεψης στο Παρίσι, με την ονομασία EGEE, σκοπός της οποίας ήταν να ξεπεραστεί η τρέχουσα «Ευρωσκλήρυνση» (η παράλυση της διαδικασίας της Ευρωπαϊκής ολοκλήρωσης). Υπό την ηγεσία του Frank Biancheri, τα πέντε Grand Ecoles στην γαλλική πρωτεύουσα διοργάνωσαν αυτό το γεγονός, δημιουργώντας μια πλατφόρμα για 700 Ευρωπαίους νέους από όλες τις χώρες της Ευρωπαϊκής Κοινότητας. Η ονομασία EGEE (Etats Generaux des Etudants de l’ Europe) απορρέει από το Αιγαίο Πέλαγος (la mer Egee). Εξαιτίας μιας ταύτισης ονομασίας με μια γαλλική εταιρία, η ονομασία άλλαξε το 1988 σε AEGEE. Προφέρεται όπως η γαλλική λέξη «aigie».

Η EGEE θέλησε να αποτελέσει μια πλατφόρμα για να συζητήσουν οι Ευρωπαίοι νέοι το μέλλον της Ευρώπης, να παρουσιάσουν τις ιδέες τους στους αξιωματούχους των Ευρωπαϊκών οργανισμών και των εθνικών κυβερνήσεων. Επίσης, οι συμμετέχοντες φοιτητές ήθελαν να επηρεάσουν την ευρωπαϊκή πολιτική υπέρ των φοιτητών. Ίδρυσαν τοπικά παρακλάδια στις πόλεις τους, δημιουργώντας έτσι ένα δίκτυο. Ξεκινώντας στο Παρίσι, η οργάνωση σύντομα έκανε την εμφάνισή της και στο Μόναχο, το Μιλάνο, το Λάιντεν, το Λονδίνο και την Μαδρίτη. Το 1998, η AEGEE είχε ήδη καθιερωθεί σε 40 πανεπιστημιακές πόλεις. Εκείνη την χρονιά η AEGEE, η οποία επικεντρωνόταν αποκλειστικά στα μέλη-κράτη της Ευρωπαϊκής Ένωσης, προσέγγισε και τις χώρες της Ευρωπαϊκής Ζώνης Ελευθέρων Συναλλαγών (EFTA). Οι φοιτητές της ΕΣΣΔ δεν μπορούσαν να προσεγγίστούν από την AEGEE.

Εκείνη την πρώιμη περίοδο, πραγματοποιήθηκε μια πολιτική επιτυχία της AEGEE, όταν, ύστερα από ένα δείπνο με τον Francois Miterand στις 15 Μαρτίου 1986, η οργάνωση άσκησε επιτυχημένα πίεση για το πρόγραμμα ανταλλαγής Erasmus. Επίσης με πίεση από την οργάνωση επετεύχθηκε η δορυφορική σύνδεση μεταξύ επτά μεγάλων πόλεων το 1986, η οποία, ωστόσο, προκάλεσε την πτώχευση της AEGEE Βρυξελλών. Επιπλέον, η AEGEE παρουσίασε και προγράμματα στον έξω κόσμο: Euromanagers, Europolice, Moot Court, Euro Stage και το Summer University Project.

Σήμερα, σχεδόν όλες αυτές οι πρωτοβουλίες λειτουργούν ανεξάρτητα – οι επαγγελματικές απαιτήσεις τους έγιναν πολύ ισχυρές για μια εθελοντική οργάνωση. Ιδιαίτερο πλήγμα αποτελεί η απώλεια των Euromanagers (EMDS). Οι ιδρυτές υπέγραψαν ένα συμφωνητικό με την AEGEE το οποίο εξασφάλιζε ότι οι μισές θέσεις στο εκτελεστικό συμβούλιο του EMDS θα καταλαμβανόταν από την οργάνωση. Ωστόσο, οι EMDS, που έχουν ετήσιο τζίρο αρκετών εκατομμυρίων ευρώ, ισχυρίζονται ότι δεν θυμούνται την συμφωνία, ενώ η AEGEE έχασε το αντίγραφο του συμφωνητικού. Μόνο το Summer University Project, το οποίο ξεκίνησε το 1988 με 11 μαθήματα και σήμερα έχει φτάσει σχεδόν τα 100, εξακολουθεί να αποτελεί μέρος των δραστηριοτήτων της AEGEE.

Στην πρώτη AGORA, στο Μόναχο, τον Απρίλιο του 1986, είχε ήδη δημιουργηθεί η δομή της οργάνωσης, συναποτελούμενη από την AGORA, το President’s Meeting (από το 2001 μετονομάστηκε σε Planning Meeting), Comite Directeur και Working Groups. Η Network Commission δεν ιδρύθηκε παρά μόνο το Νοέμβριο του 1996, στην AGORA Αθήνα.

Ωστόσο, ύστερα από τα τρία χρόνια προεδρίας του Frank Biancheri επήλθε μια περίοδος στασιμότητας, καθώς οι διάδοχοί του δεν μπόρεσαν να προσθέσουν τίποτα το καινούργιο στην υπάρχουσα ιδέα ή να μεταδώσουν τον στόχο της AEGEE. Τα εσωτερικά προβλήματα άρχισαν μετά την σύντομη προεδρία του Vieri Bracco από το Μιλάνο ο οποίος εξαφανίστηκε στην Βραζιλία δύο μήνες μετά από την εκλογή του το 1988. Την ίδια χρονιά τα τοπικά παραρτήματα της Γαλλίας απεχώρησαν από την AEGEE, δημιουργώντας μια δική τους οργάνωση με την ονομασία Artemis. Τα νεοσυσταθέντα γαλλικά παραρτήματα ποτέ δεν κατόρθωσαν να ανακτήσουν την παλιά τους δύναμη.

### [Επεξεργασία] 1989 — 1995: Άνοιγμα προς την Ανατολή

Η περίοδος αυτή σήμανε την αποδυνάμωση και πτώση των καθεστώτων Σοβιετικού τύπου, εξέλιξη η οποία άνηγε νέες προοπτικές για την εξάπλωση της επιρροής της AEGEE. Ωστόσο, το Comite Directeur (CD) δεν μπορούσε ή δεν ήταν πρόθυμο να αντιληφθεί αυτήν την εξέλιξη. Ο Frank Biancheri είδε την οργάνωση ως ένα lobby club στην Ευρωπαϊκή Κοινότητα και φοβήθηκε ότι, χαλαρώνοντας τους δεσμούς, η AEGEE θα έχανε την επιρροή της.[εκκρεμεί παραπομπή] Παρ' όλα αυτά, την ημέρα που έπεσε το τείχος του Βερολίνου, το 1989, η AGORA στο Σαλέρνο αποφάσισε να επιχειρήσει άνοιγμα προς τους ενδιαφερομένους φοιτητές στην Κεντρική και Ανατολική Ευρώπη. Το Ανατολικοδυτικό Working Group άρχισε ενέργειες για την εγκαθίδρυση τοπικών AEGEE εκεί – αν και το CD επέβλεπε αυτές τις ενέργειες διστακτικά.

Εκείνη την περίοδο, όλο και περισσότερες τοπικές θεωρούσαν τη δομή της ΑΕGΕΕ ως όχι και τόσο δημοκρατική. Δεδομένης της ίδρυσής της, η AEGEE είχε ένα CD με 20 πλήρη μέλη και 10 αναπληρωματικά – στην ουσία, ελάχιστοι από αυτούς εργάζονταν πραγματικά και εκλέγονταν σαν λίστα. Ο αριθμός μειώθηκε σε 16 στην AGORA Σαλέρνο. Πολλές τοπικές της AEGEE επιθυμούσαν καλύτερη επικοινωνία μέσα στο δίκτυο και ήθελαν να μειωθεί η απόσταση ανάμεσα στις τοπικές και το CD. Όλοι αυτοί οι λόγοι συνετέλεσαν στο να καθιερωθεί η λίστα αντιπαράθεσης Quo Vadis κάτω από τον Georg von der Gablentz. Αυτή η λίστα αντιπαράθεσης ψηφίστηκε στην AGORA Βόννης, το Νοέμβριο του 1990.

Το νέο CD είχε ελάχιστους συνδέσμους με το παλιό. Οι περισσότεροι από την παλιά γενιά αρνήθηκαν να συνεργαστούν. Η AEGEE έχασε το μεγαλύτερο μέρος των αρχείων της, εφόσον δεν υπήρχαν γραφεία στα οποία να μένει και να εργάζεται όλο το CD – κατά συνέπεια, τα μέλη του CD είχαν τα περισσότερα αρχεία στα σπίτια τους. Έτσι η AEGEE – Ευρώπη έπρεπε να ξεκινήσει από την αρχή. Τουλάχιστον, το νέο CD είχε μεγάλη υποστήριξη από το δίκτυο. Ο Georg von der Gablentz παρέμεινε πρόεδρος μέχρι το 1992 – η δεύτερη πιο μακρόχρονη προεδρία μετά τον Frank Biancheri. Στην AGORA του Άμστερνταμ, τον Απρίλιο του 1991, το εκλογικό σύστημα άλλαξε. Έκτοτε, τα μέλη του CD εκλέγονται ξεχωριστά και είναι προσωπικά υπεύθυνα για τις ηθικές τους αναφορές.

Στη συνέχεια, η AEGEE – Ευρώπη υποστήριξε την ανάπτυξη στην Κεντρική και στην Ανατολική Ευρώπη, ιδιαίτερα με την μεταφορά σημαντικών γεγονότων στην Ανατολική Ευρώπη, όπως την AGORA στην Βουδαπέστη (Νοέμβριος 1991) και στην Πράγα (Απρίλιος 1993) και το President's Meeting στην Κρακοβία (Μάρτιος 1992). Η εκτενής εξάπλωση του δικτύου στην Ανατολή άλλαξε τον χαρακτήρα του δικτύου και τον τρόπο με τον οποίο όλα τα μέλη αντιλαμβανόταν την Ευρώπη. Αυτή η εξάπλωση στην Ανατολή συνεχίζεται ακόμα – και, ουσιαστικά, οι περισσότερες δημιουργικές ιδέες γεννιούνται σε αυτές τις τοπικές, όπου η ιδέα μιας ενωμένης Ευρώπης αποτελεί ένα πολύ ισχυρό όραμα, ενώ η Δύση έχει γίνει λιγότερο δραστήρια.

Κατά τη διάρκεια του 1993, στο Ευρωπαϊκό Σχολείο στο Valladolid, έγινε μια προσπάθεια αναβίωσης της ιδεαλιστικής AEGEE με το σύνθημα «Κινητικότητα με έναν σκοπό» ("Mobility with a purpose"). Το σκεπτικό ήταν να συμπεριληφθούν όλες οι βασικές ιδέες της AEGEE σε έναν κοινό στόχο για τον οποίο θα μπορούσαν να δουλέψουν όλοι μαζί. Ένα σημαντικό βήμα για τον συντονισμό των δραστηριοτήτων της AEGEE αποτέλεσε η εισαγωγή του Yearplan, οργανωμένη από το μέλος του CD Philipp von Kiltzing.

Στο επίπεδο του CD, αυτοί οι καιροί ήταν ανήσυχοι. Μεταξύ των ετών 1993 και 2001, ούτε ένας πρόεδρος δεν παρέμεινε στο αξίωμα για παραπάνω από έξι μήνες. Ένα άλλο μειονέκτημα ήταν το γεγονός ότι, βασικά, μόνο το αποκαλούμενο «ημερήσιο συμβούλιο» που αποτελούνταν από τον πρόεδρο, τον ταμία και γραμματέα εργάζονταν στο γραφείο της AEGEE- Ευρώπης, το οποίο δεν ήταν τίποτα άλλο από ένα δωμάτιο που τους παραχωρούσε το πανεπιστήμιο του Ντελφτ. Τα περισσότερα από τα άλλα μέλη του CD – εκείνη την περίοδο ένα CD αποτελούνταν από 16 άτομα – ζούσαν στα σπίτια τους. Το e-mail δεν ήταν συνηθισμένο ανάμεσα στα μέλη του CD και, κατά συνέπεια, μια σωστή δουλειά, σύμφωνα με τα σημερινά πρότυπα, δεν ήταν δυνατή.

Ένα χαρακτηριστικό παράδειγμα των αποτελεσμάτων της προβληματικής επικοινωνίας και της έλλειψης συντονισμού σε μια ταχύτατα αναπτυσσόμενη οργάνωση ήταν η 10η επέτειος της AEGEE, το 1995, που οργανώθηκε κάτω από την προεδρία του Dorian Selz το προηγούμενο έτος. Παρά τις επιτυχημένες δημόσιες σχέσεις με μια δεξίωση στο Ευρωκοινοβούλιο, το 10ο εορταστικό φεστιβάλ στην Antalya απέτυχε οικτρά – με την συμμετοχή περίπου 70 ατόμων αντί των προβλεπομένων 500. Ακόμη μεγαλύτερο ήταν το οικονομικό σκάνδαλο γύρω από το 10ο επετειακό βιβλίο, όταν ένα μέλος της συντονιστικής επιτροπής ζήτησε από έναν σχεδιαστή να σχεδιάσει το βιβλίο, ο οποίος χρέωσε 10.000 ευρώ για τις υπηρεσίες του.

### [Επεξεργασία] 1996 — 1998: Αναπτυσσόμενος επαγγελματισμός στις Βρυξέλλες

Το αναπτυσσόμενο δίκτυο, ο αυξανόμενος αριθμός εξωτερικών επαφών στις Βρυξέλλες, ο αυξανόμενος φόρτος εργασίας και η έλλειψη ελέγχου, επιζητούσαν μια ισχυρότερη κεντρική διοίκηση. Αυτό συνέπεσε και με το γεγονός ότι το Πανεπιστήμιο του Ντελφτ δεν ήθελε πλέον να φιλοξενεί την AEGEE- Ευρώπη, κατά κύριο λόγο εξαιτίας του υψηλού λογαριασμού τηλεφώνου, ο οποίος καλύπτονταν από το πανεπιστήμιο. Το εκτελεστικό γραφείο έπρεπε να έχει μετακομίσει μέχρι τις 31 Δεκεμβρίου 1995. Η AGORA στην Βουδαπέστη αποφάσισε, τον Νοέμβριο του 1995, να μετακινήσει το εκτελεστικό γραφείο στις Βρυξέλλες. Το CD με πρόεδρο τον Egens van Iterson Scholten βρήκε ένα σπίτι στην Βελγική πρωτεύουσα, το οποίο διέθετε χώρους γραφείου για να δουλεύουν και δωμάτια για να ζουν. Ωστόσο, το πρώτο γραφείο στις Βρυξέλλες, στην οδό Αγίου Πέτρου, ήταν ένα ακατάλληλο μέρος (πρώην κατάστημα) για τις ανάγκες των μελών του CD.

Τον Ιούλιο του 1996, το CD ανακάλυψε ότι τα οικονομικά βρίσκονταν εκτός ελέγχου. Τα πλεονεκτήματα του πανεπιστημίου του Ντελφτ δεν υπήρχαν πλέον, ενώ το CD ανακάλυψε ότι είχαν γίνει τεράστια υπολογιστικά λάθη στους προϋπολογισμούς και στις οικονομικές εκθέσεις του παρελθόντος. Με οικονομίες μόνο 16.000 ευρώ, το CD συνειδητοποίησε ότι έπρεπε να μετακομίσει σε ένα διαφορετικό μέρος, διαφορετικά η AEGEE- Ευρώπη σύντομα θα χρεοκοπούσε. Το φθινόπωρο του 1996, είχαν μεταφέρει τα πάντα στην Οδό Rue de l' Orme 10, Βρυξέλλες-Έττερμπικ. Ωστόσο, τον Δεκέμβριο του 1998, η AEGEE- Ευρώπη έπρεπε πάλι να μετακομίσει στην τωρινή της τοποθεσία, στην Οδό Rue Nestor de Tiere 15, Βρυξέλλες-Σάερμπικ, λόγω ιδιοχρησίας.

Οι συνθήκες εργασίας βελτιώνονταν συνεχώς. Στο παλιό γραφείο, τον Ιανουάριο του 1996, η AEGEE είχε δύο υπολογιστές. Στο καινούργιο γραφείο, σχεδόν κάθε μέλος του CD απέκτησε το δικό του PC. Γενικά, οι Η/Υ είχαν γίνει πολύ σημαντικοί και το γεγονός ότι στο δίκτυο υπάρχουν πολλοί φοιτητές τεχνολογίας συνετέλεσε στο να είναι η AEGEE- Ευρώπη πρωτοπόρος στις σύγχρονες τεχνολογίες. Ήδη το 1994, το έτος ίδρυσης της Netscape, η AEGEE- Ευρώπη είχε την πρώτη της αρχική σελίδα. Τον Μάρτιο του 1997, η AEGEE καταχώρησε την ιστιοσελίδα της, aegee.org. Την ίδια χρονιά, το Lotus Notes ανέλαβε να διαχειρίζεται τις βάσεις δεδομένων του δικτύου.

Εκείνη την περίοδο, η μεταρρύθμιση της AEGEE- Ευρώπη, με την μεταφορά της στις Βρυξέλλες, ολοκληρώθηκε με οργανωτικές τροποποιήσεις στην δομή της οργάνωσης που έγιναν στην AGORA στην Αθήνα, τον Νοέμβριο του 1996. Ο αριθμός των μελών του CD μειώθηκε σε εννέα, οι οποίοι ήταν, ουσιαστικά, υποχρεωμένοι να περνούν τον περισσότερο καιρό στις Βρυξέλλες. Στην ίδια συνέλευση εισήχθη και η Network Commission, διαιρώντας το δίκτυο σε δέκα περιοχές και βοηθώντας στις τοπικές σε όλα τα ζητήματα. Αυτή η κίνηση βοήθησε στο να εξομαλυνθούν οι επιδράσεις του απομονωτισμού που θα προκαλούσε ένα μικρότερο CD το οποίο θα ζούσε μακριά από το δίκτυο.

Στις Βρυξέλλες, όντας πιο κοντά στις Ευρωπαϊκές οργανώσεις, το Ευρωπαϊκό συμβούλιο είχε την ευκαιρία να επικεντρωθεί δυναμικότερα στις δημόσιες σχέσεις και στα πανευρωπαϊκά θεματικά προγράμματα με 10 έως 20 συνέδρια, σεμινάρια και άλλες ενέργειες. Το 1996, ο κύκλος εκδηλώσεων Find Your Way εκπαίδευσε μερικές εκατοντάδες νέους αρχηγούς [[Μη κυβερνητική οργάνωση|μη κυβερνητικών οργανώσεων. Επίσης, τον Ιανουάριο του 1996, η AEGEE ήταν προσκεκλημένη στις Βρυξέλλες σε μια συζήτηση στρογγυλής τραπέζης για το ευρωνόμισμα – ως αποτέλεσμα αυτού, το πρόγραμμα του 1997 Europe & Euro λειτούργησε επιμορφωτικά σχετικά με το νέο ευρωπαϊκό νόμισμα. Το 1999, η Peace Academy προώθησε την ανοχή και την κατανόηση σε περισσότερο από 20 πανευρωπαϊκές εκδηλώσεις που, κατά κύριο λόγο, συντονίστηκαν από Τούρκους και Έλληνες φοιτητές. Ακόμα, αναπτύχθηκαν ενέργειες, όπως η Day of Europe και η Socrates Action Day, όπου 50 η περισσότερες αντέννες διοργάνωσαν εκδηλώσεις την ίδια ημέρα.

Συγκεκριμένα, τα CD των προέδρων Gerhard Krei και Peter Ginser την περίοδο 1996 — 1997 δημιούργησαν ή διαχειρίστηκαν αυτά τα μεγάλα προγράμματα, τα οποία, επίσης, βελτίωσαν τα οικονομικά της οργάνωσης και η επίδρασή τους συνεχίστηκε μέχρι τα τέλη της δεκαετίας του 90. Ωστόσο, τέλειες οργανωτικές δομές και τέλειο CD δεν είναι απαραίτητα δύο πράγματα ταιριαστά. Μετά το τέλος της θητείας του Peter Ginser οι τρεις πρόεδροι, Sergio Caredda, Hilene Berard και, κατά κύριο λόγο, o Stefan Seidel χαρακτηρίστηκαν ακατάλληλοι από την οργάνωση: όλες οι Ηθικές Αναφορές αυτών των τριών CD απορρίφθηκαν από την Agora.

### [Επεξεργασία] Από το 1999: Μεγαλύτερη έμφαση στο Ανθρώπινο Δυναμικό

Αποτέλεσμα της αυξανόμενης αντιπαράθεσης στο δίκτυο ήταν το πολύ επιτυχημένα αναδιαρθρωμένο συμβούλιο που εξελέγη το Μάιο του 1999 στην AGORA της Βαρκελώνης. Καινούργιος πρόεδρος έγινε ο Laszlo Fisos από το Sgezed, ο οποίος συγκέντρωσε γύρω από τον εαυτό του, μέλη όπως η διάδοχός του Φανή Ζαριφοπούλου, η Αλίκη Λούβρου, ο Bernhard Moller και ο Marcus Khoury – σχεδόν κανείς από αυτούς δεν ήταν πλέον φοιτητής. Οι προετοιμασίες αντιπαράθεσης για την καταψήφιση του προηγουμένου CD είχαν κορυφωθεί στο European School στο Gieien τον Απρίλιο του 1999. Αυτή η εκδήλωση ήταν μια κρίσιμη καμπή στην ιστορία της οργάνωσης με μια διπλή έννοια: προκάλεσε επίσης την ίδρυση της AEGEE- Academy στην AGORA της Βαρκελώνης. Αυτό το Human Resources Working Group έδωσε ιδιαίτερη έμφαση στα εκπαιδευτικά σεμινάρια στην AEGEE, αναβαθμίζοντας το προφίλ της οργάνωσης με αυτόν τον τρόπο.

Θεματικά, η AEGEE εξακολουθούσε να είναι επικεντρωμένη στην Νοτιοανατολική Ευρώπη. Μέσα στο 2000 δημιουργήθηκαν καινούργια προγράμματα, όπως το Education for Democracy. Η AEGEE ξεκίνησε αυτό το πρόγραμμα υποτροφιών το οποίο έδωσε την ευκαιρία σε φοιτητές από το βομβαρδισμένο Κόσοβο να σπουδάσουν σε πανεπιστήμια της Δυτικής Ευρώπης. Η διοργάνωση Peace Academy ολοκληρώθηκε με μια Σύνοδο Ειρήνης στο Αιγαίο Πέλαγος κατά τη διάρκεια της οποίας αναπτύχθηκαν ιδέες για την επίλυση των συγκρούσεων στην Ευρώπη. Το Borderless Europe Rally, καρδιά του προγράμματος Borderless Europe, οργάνωσε έναν αγώνα Interrail στον οποίο διάφορες διαπολιτισμικές ομάδες κατά μήκος της ηπείρου έρχονταν αντιμέτωπες με διαφορετικές ευρωπαϊκές πραγματικότητες. Μέλη της AEGEE- Beograd συνέχιζαν να εργάζονται κανονικά όταν έπεσε το καθεστώς Milosevic το φθινόπωρο του 2000. Δυο μήνες αργότερα η AEGEE έκανε μια παρουσίαση του έργου της στην Ευρωπαϊκή Σύνοδο Κορυφής στην Νίκαια.

Το 2001 τα Quo Vadis Europe και European Days of Language συνδύασαν τα θετικά αποτελέσματα της ισχυρής κινητοποίησης του δικτύου και των καλών δημοσίων σχέσεων με τον έξω κόσμο. Αυτά τα προγράμματα εκτελέστηκαν κάτω από την προεδρία της Karina Houslmeier από το Passau - την πρώτη πρόεδρο που, από το 1993, παρέμεινε στο αξίωμα για ένα χρόνο. Εκείνη την περίοδο συνεχίστηκε η δυναμική ανάπτυξη του δικτύου – όπως αποδεικνύεται από ένα νέο αρχείο εκδηλώσεων: περισσότερα από 90 summer Universities και περίπου 150 εκδηλώσεις έλαβαν χώρα μέσα στο 2001. Αυτή τη στιγμή το δίκτυο έχει 256 παρακλάδια και εξακολουθεί να επεκτείνεται, ενώ η έμφαση της οργάνωσης μετατοπίζεται όλο και περισσότερο προς τα Νότια και τα Ανατολικά του δικτύου.

Από τις προεδρίες και της Karina Houslmeier και της προκατόχου της Oana Mailatescu τέθηκε ένα νέο επίκεντρο ως προς τον μακροπρόθεσμο σχεδιασμό και την συνεχή αξιολόγηση, με φορείς πραγματοποίησης όπως το Main Fields of Action και το Strategy Plan, τα οποία καθορίζουν τις περιοχές όπου η οργάνωση δίνει μεγαλύτερο βάρος κάθε χρόνο και τον τρόπο με τον οποίο η AEGEE- Ευρώπη, σαν σύνολο, σκοπεύει να εξελιχθεί μέσα σε περιόδους 4 χρόνων.

## [Επεξεργασία] Δομή

Η δομή και η λειτουργία της οργάνωσης φαίνεται στο διάγραμμα που ακολουθεί:

Οργανωτικό διάγραμμα της AEGEE

Οι αντέννες (antennae) είναι οι τοπικές αντιπροσωπείες. Κάθε πόλη στην όποια υπάρχει ένα επίσημο Πανεπιστήμιο μπορεί να ιδρύσει μια AEGEE. Κάθε αντέννα είναι ελεύθερη να διοργανώνει οποιαδήποτε εκδήλωση θέλει, αρκεί να σέβεται το Ευρωπαϊκό πνεύμα της AEGEE.

Η Comité Directeur (CD) είναι η διεθνής επιτροπή διεύθυνση της AEGEE που αντιπροσωπεύει την οργάνωση σε Ευρωπαϊκό επίπεδο. Τα γραφεία του είναι στις Βρυξέλλες. Το CD αποτελείται από 9 μέλη τα οποία πρέπει να προέρχονται από τουλάχιστον 4 διαφορετικές χώρες.

Agora είναι η γενική συνέλευση της AEGEE στην οποία αντιπρόσωποι από όλες τις αντένες εκλέγουν το CD. Λαμβάνει χώρα, 2 φορές το χρόνο.

Tα Planning Meeting είναι οι συνελεύσεις που στοχεύουν να θέσουν το θεματικό προσανατολισμό της οργάνωσης. Πραγματοποιούνται κάθε Μάρτιο με θέμα Think Europe! και κάθε Σεπτέμβριο ως Action Europe!

Η AEGEE συμμετέχει ενεργά στο κοινωνικό και Ευρωπαϊκό γίγνεσθαι. Συγκεκριμένα, μέσω των projects teams σε θέματα όπως: Peace and Stability, Active Citizenship, Higher Education, Cultural Exchange, Quo Vadis Europe, Case Study Trips, Socrates on The Move, Θερινά Πανεπιστήμια και Training Events. Και με τις Ομάδες Εργασίας (Working Groups) σε Ευρωπαϊκό επίπεδο: Cultural Working Group, Education Working Group, International Politics Working Group, Human Rights Working Group, Information and Technology Working Group, Public Relations Working Group και Visa Freedom Fighters

Οι Επιτροπές (Commissions) είναι σώματα ελέγχου ή υποστήριξης προς την Comite Directeur. Αποτελούνται από την οικονομική επιτροπή, την επιτροπή μελών, την επιτροπή δικτύου και τη νομική επιτροπή.

## [Επεξεργασία] Δράσεις

Η AEGEE είναι πολυσύνθετη οργάνωση με πολλές δραστηριότητες σε πολλά επίπεδα. Όλες οι δραστηριότητες της αναρτώνται στην σελίδα AEGEE Projects.

Αυτή η ενότητα του άρθρου χρειάζεται επέκταση. Μπορείτε να βοηθήσετε στην περαιτέρω ανάπτυξή της.

## [Επεξεργασία] Αντέννες

### [Επεξεργασία] AEGEE Πάτρας

Το σήμα της AEGEE Πάτρας

Οπως πολλές άλλες ευρωπαϊκές πόλεις, έτσι και η Πάτρα έχει την δική της «αντέννα», δηλαδή την τοπική κοινότητα φοιτητών που ανήκουν στο πανευρωπαϊκό δίκτυο της AEGEE. Όπως και τα άλλα τοπικά τμήματα, η αντέννα της Πάτρας οργανώνει και συμμετέχει σε τοπικές και ευρωπαϊκές διοργανώσεις.

### [Επεξεργασία] AEGEE Αθήνα

Η AEGEE-Αθήνα είναι μία από τις πρώτες και μεγαλύτερες αντέννες στην Ευρώπη. Ιδρύθηκε το 1986 και σήμερα έχει περίπου 400 μέλη. Έχοντας ως στόχο να φέρει τους Ευρωπαίους φοιτητές πιο κοντά και να ενισχύσει την επικοινωνία και την κινητικότητα των φοιτητών, το Παράρτημα της Αθήνας οργανώνει μία σειρά από εκδηλώσεις τόσο σε Ευρωπαϊκό όσο και σε τοπικό επίπεδο.

Η AEGEE-Αθήνα έχει ήδη οργανώσει με μεγάλη επιτυχία τρεις Αγορές, το 1992, το 1996 και το 2002. Έχει, επίσης, οργανώσει το τελικό συνέδριο του Ευρωπαϊκού προγράμματος '"Socrates on the move II"' με τη συμμετοχή 40 φοιτητών και αντιπροσώπων της Επιτροπής της Ευρωπαϊκής Ένωσης (Απρίλιος 2002). Στα πλαίσια της Εσωτερικής Επιμόρφωσης (Internal Education), έχουν γίνει στην Αθήνα δύο Ευρωπαϊκές Σχολές (European Schools), τον Ιούλιο του 1999 και τον Απρίλιο του 2001.

Κεντρική θέση στις δραστηριότητες της AEGEE-Αθήνα κατέχουν, επίσης, οι πολιτιστικές ανταλλαγές. Τέτοιες εκδηλώσεις έχουν πραγματοποιηθεί σε συνεργασία με άλλες αντέννες, όπως η Κωνσταντινούπολη και τα Σκόπια, και αποτελούν πάντα ένα καλό παράδειγμα του πώς άνθρωποι με πολιτικές διαφορές μπορούν να συνεργαστούν δημιουργικά.

Επίσης, η AEGEE-Αθήνα έχει ήδη διοργανώσει μια σειρά από 'Θερινά Πανεπιστήμια (Summer Universities) (κάθε χρόνο από το 1986!). Κάθε ένα από αυτά υπήρξε μια μοναδική ευκαιρία να έρθουν πιο κοντά άνθρωποι από όλη την Ευρώπη μέσα από μια εμπειρία 15 ημερών πάνω στον πολιτισμό αλλά και τη διασκέδαση.

Σε τοπικό επίπεδο, η AEGEE-Αθήνα διοργανώνει δύο φορές το χρόνο την Αθηναϊκή Σχολή, φέρνοντας τα νέα μέλη της σε επαφή με το πνεύμα της Οργάνωσης. Στα πλαίσια πάντα της Εσωτερικής Επιμόρφωσης, η AEGEE-Αθήνα καθιέρωσε το 2004 και το Local Training Course (LTC), ένα διήμερο εσωτερικής εκπαίδευσης, το οποίο γίνεται επίσης δύο φορές το χρόνο. Παλιά και κυρίως νέα μέλη της AEGEE-Αθήνα έχουν την ευκαιρία να γνωρίσουν από κοντά το πώς οργανώνονται οι δραστηριότητες της AEGEE μέσα από διαλέξεις, εργαστήρια και προσομειώσεις των εκδηλώσεων και του τρόπου λειτουργίας και διοίκησης της AEGEE σε τοπικό και σε πανευρωπαϊκό επίπεδο. Τέλος, η AEGEE-Αθήνα εκδίδει το περιοδικό "Europolis", κρατώντας μέλη της, νέα και παλιά, πάντα ενημερωμένα.

Κατά τη διάρκεια της χρονιάς, τα μέλη της AEGEE-Αθήνα δραστηριοποιούνται μέσα στις Ομάδες Εργασίας (Working Groups), βρίσκοντας, έτσι, τρόπους έκφρασης και δράσης στους τομείς των ανθρωπίνων δικαιωμάτων, του περιβάλλοντος, του αθλητισμού και της εκπαίδευσης.

Ηθική στήριξη στην AEGEE-Αθήνα έχουν επανειλημμένα προσφέρει ο πρώην Πρόεδρος της Ελληνικής Δημοκρατίας, κ. Στεφανόπουλος, ο Πατριάρχης της Ορθόδοξης Εκκλησίας, Παναγιότατος κ.κ. Βαρθολομαίος, ο τέως Δήμαρχος Αθηναίων, κ. Αβραμόπουλος, ο πρώην Πρύτανης του Εθνικού Μετσόβιου Πολυτεχνείου, κ. Μαρκάτος, ο πρώην Πρύτανης του Οικονομικού Πανεπιστημίου Αθηνών, κ. Βενιέρης, καθώς και ο νυν Πρύτανης του Οικονομικού Πανεπιστημίου Αθηνών.

## [Επεξεργασία] Εξωτερικοί σύνδεσμοι

- Επίσημη Σελίδα της Κεντρικής AEGEE (AEGEE-Europe)
- AEGEE Television
- Τοπικές Αντέννες
- Επίσημη Σελίδα της τοπικής αντεννας της Πατρας (AEGEE-Patra)
- Επίσημη Σελίδα της τοπικής αντέννας της Αθήνας (AEGEE-Athina)
- Summer University (SU): Σελίδα στην Αγγλική Wikipedia

  Η αρχική έκδοση του άρθρου προέρχεται από τον ιστότοπο της AEGEE Πάτρας.

Ανακτήθηκε από "http://el.wikipedia.org../../../a/s/s/Association_des_Etats_G%C3%A9n%C3%A9raux_des_Etudiants_de_l%27Europe_ea08.html"

Κατηγορίες: Επιμέλεια Βικιπαίδειας | Άρθρα που χρειάζονται παραπομπές | Μερική επέκταση | Μη κυβερνητικές οργανώσεις

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- Català
- Dansk
- Deutsch
- English
- Esperanto
- Español
- Suomi
- Français
- Magyar
- Italiano
- Lietuvių
- Македонски
- Nederlands
- Polski
- Русский
- Српски / Srpski
- Türkçe